text: KL: Tønder har ikke erstatningspligt over for Tønderpigen
  06 marts 2014 kl. 17.20
  Tønder Kommune har ikke pligt til at betale Tønderpigen 300.000 kr., siger KL. Institut for Menneskerettigheder er lodret uenig.
  Tønder Kommune har droppet en retssag og i stedet givet Tønderpigen en godtgørelse på 300.000 kr. Det får nu KL til at reagere:
  - I dette tilfælde har Tønder Kommunes forsikringsselskab valgt at dække kommunen, uden at ansvarsspørgsmålet har været prøvet ved domstolene. Men det er ikke en praksis, der kan kopieres til andre kommuner, siger Karsten Thystrup, kontorchef for Jura og EU i KL, i en pressemeddelelse.
  - En kommune har ikke mulighed for selv at betale en sådan godtgørelse. Det er der ikke hjemmel til.
  Karsten Thystrup understreger derfor, at andre kommuner ikke kan kopiere Tønder kommunes løsning.
  Men det er direktøren ved Institut for Menneskerettigheder helt uenig i:
  - Når kommunen forsømmer sit ansvar, skal de råde bod på de forsømmelser, der har fundet sted, og det burde KL også vide, siger direktør Jonas Christoffersen til Ritzau.
  Ifølge Den Europæiske Menneskerettighedskonvention skal man have mulighed for oprejsning for de menneskerettighedskrænkelser, man har været udsat for.
  KL foreslår, at økonomisk kompensation i stedet sker igennem Erstatningsnævnet under Justitsministeriet.
  